Cyklisterne ude på 'landet' får nu endnu mere asfalt at boltre sig på. Aftalepartierne bag Aftale om grøn omstilling af vejtransporten har valgt at give 370 millioner kroner til 20 cykelprojekter over hele landet – alle beliggende uden for de største byer. I alt blev der i december sidste år aftalt at afsætte 520 millioner kroner til at fremme cyklisme i Danmark. Målet var "at gøre det endnu mere attraktivt at tage cyklen, når man skal fra A til B". Aftalen om grøn omstilling af vejtransporten blev indgået af regeringen, Socialistisk Folkeparti, Enhedslisten og Radikale Venstre. Og nu er der så helt konkret kommet tal på hvor mange penge, der skal gå til cykelstier uden for de støtte byer. Det glæder formanden for Landdistrikternes Fællesråd: - Det er en anerkendelse af, at vejnettet mange steder i landet spænder ben for borgernes muligheder for at vælge cyklen til og dermed bidrage til den grønne omstilling. Samtidig er et sammenhængende vejnet med til at binde Danmark bedre sammen, siger Steffen Damsgaard. De flere kilometer cykelsti gør danskerne mere mobile, mener han. - Når man udbygger statsvejnettet med et mere sammenhængende cykelstinet, skaber det bedre vilkår for lokale borgeres mobilitet til fritid og arbejde samt bedre vilkår for de cykelturister, der tager på længere eventyr i vores land. Samlet set højner det værdien af de danske landdistrikter samtidig med, at det er til gavn for den grønne omstilling. Udover de 370 millioner, der udmøntes til konkrete cykelprojekter, rummer aftalen også 150 millioner kroner til medfinansiering af cykelprojekter ved de kommunale veje.

Referat:
20 cykelprojekter over hele landet får tilsammen 370 millioner kroner.